## Marciano Gómez: “La creació d’una direcció general pròpia demostra l’aposta del Consell per enfortir l’Atenció Primària”

*** Marciano Gómez afirma que “l’Atenció Primària és l’eix vertebrador del nostre sistema sanitari”
* La jerarquització, la desburocratització i la fidelització dels professionals i dels MIR són algunes de les línies estratègiques de la nova Direcció General d’Atenció Primària**

El conseller de Sanitat, Marciano Gómez, ha definit l’Atenció Primària com a “eix vertebrador del nostre sistema sanitari i per a millorar-ne l’efectivitat cal enfortir-la, millorant els seus recursos i innovant en l’àmbit de l’organització”.

Per al màxim responsable de la sanitat valenciana, el primer pas d’este procés “ha sigut la creació d’una direcció general de la qual dependran directament totes les direccions d’Atenció Primària dels departaments de salut i amb una estratègia pròpia i un pressupost diferenciat, que incrementarem de manera significativa en els pròxims pressupostos”.

El titular de Sanitat ha fet estes declaracions en el transcurs de la inauguració del 45é Congrés Nacional de la Societat Espanyola de Metges d’Atenció Primària (SEMERGEN), que se celebra a València entre els dies 18 i 21 d’octubre, coincidint amb el 50é aniversari de la societat.

En este sentit, Marciano Gómez ha recordat que s’està treballant en la redefinició d’un nou marc estratègic valencià per a l’Atenció Primària i Comunitària, ja que en el que va desenvolupar el govern anterior “no es van tindre en compte les aportacions de les principals societats científiques d’Atenció Primària”.

“La Generalitat Valenciana —ha continuat el Conseller— s’ha proposat potenciar el prestigi professional del col·lectiu que treballa en Atenció Primària, millorant la gestió dels recursos, integrar-la amb l’atenció hospitalària, a través de la coordinació entre tots dos nivells assistencials”, ha recalcat.

**Estructurar funcions**

La jerarquització i la desburocratització de l’Atenció Primària, així com la fidelització dels professionals, especialment en zones de difícil cobertura, i dels MIR, són algunes de les línies estratègiques d’esta nova direcció general.

D’esta manera, el titular de Sanitat ha recordat que “pretenem convertir els coordinadors mèdics dels centres d’Atenció Primària en caps de servei i de secció, segons les dimensions del centre, llocs als quals s’accedirà per concurs oposició i la continuïtat dels quals serà avaluada cada quatre anys”.

Així mateix, el Conseller ha destacat que “demanem més implicació del Ministeri perquè augmente el nombre de places MIR en les especialitats de Medicina de Família i Pediatria, al mateix temps que hem contactat amb diverses universitats perquè hi incloguen una assignatura de Medicina de Família i Comunitària”.

Redefinir les ràtios per professional, incloent-hi variables com la freqüentació, l’edat o la morbiditat dels pacients, i revisar els contingents sobre la base de la demanda i l’activitat professional dels equips són altres de les línies estratègiques de la nova Direcció General d’Atenció Primària.

Finalment, Marciano Gómez ha destacat que “facilitarem l’accés a les exploracions complementàries amb la finalitat de reduir les demores i afavorir l’accés a totes les exploracions diagnòstiques amb evidència científica i informar els sanitaris d’Atenció Primària”.

Fecha: 18/10/2023